# Άρθρο 3

# Πεδίο ισχύος και προσδιορισμός εννοιών.

Ο παρών Κανονισμός Πρασίνου ισχύει για όλους τους δημοτικούς διαμορφωμένους κοινόχρηστους χώρους στους οποίους αναπτύσσεται και συντηρείται το αστικό πράσινο του Δήμου Ιωαννιτών, που ταξινομούνται ανάλογα με την προέλευση, την λειτουργία, τη χρήση, το μέγεθος, τη θέση, τη σημασία, την επισκεψιμότητά τους, κ.λπ., και διακρίνονται σε:

**3.1 - Πάρκα.**

Είναι οι εντός των σχεδίων των πόλεων και οικιστικών περιοχών κοινόχρηστοι χώροι που καλύπτονται από βλάστηση με κηποτεχνικές διαμορφώσεις και που έχουν αποτυπωθεί κατά τον πολεοδομικό σχεδιασμό ως πάρκα, καθώς και εκείνοι που φέρουν φυσική ή τεχνητή βλάστηση ή προορίζονται για την εγκατάσταση βλάστησης, και έχουν υποστεί ή θα υποστούν κηποτεχνικές διαμορφώσεις. Κατατάσσονται σε:

**α. Μητροπολιτικά-Υπερτοπικάπάρκα**. Στην ομάδα αυτή ανήκουν τα παραδοσιακά πάρκα μεσαίου και μεγάλου μεγέθους. Αποτελούν κοινόχρηστο χώρο πρασίνου μείζονος σημασίας και εμβέλειας γιατί συμβάλουν στην αναβάθμιση της ποιότητας ζωής των κατοίκων, όχι μόνον του δήμου ή των δήμων εντός των διοικητικών ορίων των οποίων υπάγονται χωροταξικά, αλλά μιας πολύ ευρύτερης γεωγραφικής περιοχής. Αντιπροσωπευτικά παραδείγματα στο δήμο μας αποτελούν τα πάρκα των Λιθαριτσίων, το πάρκο Κατσάρη, η πλατεία Μαβίλη και η ζώνη πρασίνου κατά μήκος του παραλιμνίου μετώπου, το πάρκο Ούλωφ Πάλμε, το Γιαννιώτικο Σαλόνι κ.λπ.

**β. Πάρκα γειτονιάς**. Σ’ αυτήν την κατηγορία ανήκουν μικρότερα πάρκα που είναι διάσπαρτα σε όλη την έκταση της πόλης και ο ρόλος τους είναι να αποτελούν χώρο ξεκούρασης και παιχνιδιού για τους κατοίκους μιας συγκεκριμένης περιοχής της πόλης.

**γ. Πάρκα ειδικού προορισμού**: Αφορά το Πάρκο Κυκλοφοριακής Αγωγής κ.λπ.

**3.2 - Άλση.**

Άλση είναι οι εντός των σχεδίων των πόλεων και οικιστικών περιοχών κοινόχρηστοι χώροι που έχουν αποτυπωθεί κατά τον πολεοδομικό σχεδιασμό ως άλση, καθώς και εκείνοι που φέρουν φυσική ή τεχνητή βλάστηση ή προορίζονται για την εγκατάσταση δασικής βλάστησης με ελεύθερη διάταξη, χωρίς κηποτεχνικές διαμορφώσεις στο πλαίσιο της επιδιωκόμενης προσομοίωσης δασικού περιβάλλοντος στις ανωτέρω περιοχές.

**3.3 - Πλατείες.**

Οι πλατείες είναι οι πιο σημαντικοί ελεύθεροι χώροι μιας πόλης, αφού αποτελούν κατεξοχήν τόπους συνάθροισης. Κατά κανόνα είναι επίπεδοι χώροι, με σκληρές ανοιχτές επιφάνειες για τη συγκέντρωση μεγάλου πλήθους πολιτών.

Με κριτήριο την βασική αυτή λειτουργία τους, οι πλατείες κατατάσσονται στην κατηγορία των ελεύθερων κοινόχρηστων χώρων συνάθροισης, και όχι στην κατηγορία των χώρων πρασίνου. Η φυτοκάλυψή τους δεν είναι υποχρεωτική, αλλά συνήθως καλύπτονται σε τμήματά τους από οργανωμένη βλάστηση.

**3.4 - Παιδικές χαρές.**

Η παιδική χαρά είναι ο οριοθετημένος δημοτικός υπαίθριος χώρος, που προορίζεται για την ψυχαγωγία των παιδιών. Εγκαθίσταται σε δημοτικά ακίνητα, που έχουν χαρακτηριστεί στο ρυμοτομικό σχέδιο ως χώροι παιδικής χαράς ή κοινόχρηστοι χώροι. Ο σχεδιασμός του χώρου της παιδικής χαράς οφείλει απαραίτητα να περιλαμβάνει και ζώνες πρασίνου.

**3.5 - Κήποι.**

Αποτελούν δημόσια έκταση πρασίνου με ιδιαίτερες κηποτεχνικές διαμορφώσεις. Είναι ιδιαίτερα συχνοί σε ευρωπαϊκές πόλεις και συνήθως έχουν μεγάλη ιστορική αξία.

**3.6 - Ανθώνες- παρτέρια-ζαρντινιέρες.**

Σε διάφορα σημεία της πόλης όπως για παράδειγμα σε υπερυψωμένα παρτέρια και βάσεις δέντρων, πλησίον των υπογειοποιημένων κάδων απορριμμάτων, σε πεζοδρόμια και χώρους όπου δεν μπορεί να αναπτυχθεί πράσινο λόγω ειδικών συνθηκών ( π.χ. υπόγειοι αγωγοί κοινωφελούς χαρακτήρα) τοποθετούνται φυτά σε φυτοδοχεία και δημιουργούνται παρτέρια με ανθώνες, κυρίως για την αισθητική αναβάθμιση των παραπάνω χώρων.

**3.7 - Νησίδες πρασίνου.**

Αφορά στο πράσινο των διαχωριστικών νησίδων των μεγάλων κεντρικών λεωφόρων και οδών της πόλης καθώς και σε κυκλικούς κόμβους, διασταυρώσεις και πεζοδρόμια με κάποιο ικανοποιητικό πλάτος. Χαρακτηριστικό παράδειγμα στο δήμο μας αποτελούν οι νησίδες των Λεωφόρων Δωδώνης, Παπανδρέου, Γενημματά, Κενάν Μεσαρέ, 8ης Μεραρχίας, κ.λπ.

**3.8 - Δενδροστοιχίες.**

Μια μεγάλη κατηγορία αστικού πρασίνου με ιδιαίτερα χαρακτηριστικά είναι οι δενδροστοιχίες που αναπτύσσονται κατά μήκος των πεζοδρομίων των δρόμων της πόλης και που πρέπει να λαμβάνεται ειδική μέριμνα κατά τη σχεδίασή τους για να μην μετατρέπονται σε εμπόδια κατά την κίνηση των πεζών.

**3.9 - Πεζόδρομοι.**

Οι πεζόδρομοι αποτελούν ειδικότερη διάκριση του δικτύου κυκλοφορίας. Αποτελούν οδούς, που κατά κύριο λόγο, δεν προορίζονται για την κυκλοφορία οχημάτων, αλλά για την εξυπηρέτηση πεζών μόνιμα ή περιοδικά. Σε έναν πεζόδρομο μπορούν να υπάρχουν δένδρα, κηποτεχνικές διαμορφώσεις, χώροι παιχνιδιού κ.λπ.

**3.10- Ιστορικοί χώροι.**

Πρόκειται για κάποιους παλιούς ιστορικούς κήπους ή χώρους που συνήθως πλαισιώνουν αρχαιολογικές περιοχές ή αναδεικνύουν ιστορικά μνημεία (π.χ. οι χώροι πρασίνου περιμετρικά και εντός του κάστρου των Ιωαννίνων, στο Σπίτι του Αλή Πασά στη Νήσο Ιωαννίνων κ.λπ.).

**3.11 - Κοιμητήρια.**

Στους χώρους των κοιμητηριών τόσο της πόλης όσο και των Δημοτικών Ενοτήτων του Δήμου Ιωαννιτών υπάρχουν αξιοσημείωτες εκτάσεις πρασίνου καθώς και δέντρα.

**3.12 - Περιαστικό πράσινο.**

Ως περιαστικό πράσινο χαρακτηρίζεται το τμήμα του φυσικού περιβάλλοντος γύρω από την πόλη, το οποίο έχει δασική ή θαμνώδη φυτοκάλυψη. Οι χώροι αυτοί είναι εύκολα προσπελάσιμοι όχι μόνο με επιβατικά οχήματα Ιδιωτικής Χρήσης, αλλά και με Μέσα Μαζικής Μεταφοράς, με ποδήλατο και δια πεζοπορίας.